runetrust/blame-folketinget-dk huggingface dataset:
Niels Flemming Hansen (KF), 2023-10-11:
Mange tak for ordet.
Københavns Lufthavn skal jo have lov til at lave de anlæg og foretage de investeringer, som er mulige inden for det eksisterende areal.
Så det er naturligt, at der laves justeringer undervejs.
Det giver vi dem mulighed for med denne lovændring.
Det er selvfølgelig vigtigt, at udbygningen af lufthavnen sker med respekt for miljøet, og derfor hæfter jeg mig også ved, at det i lovforslagets rammer stadig vil være nødvendigt, at anlægsprojekterne godkendes og miljøvurderes, som vi kender det i dag.
Derudover er der af en tidligere ordfører sagt om de grønne brændstoffer, at der skal være plads til dem, ligesom man skal have opjusteret flyene.
Men vi bakker op om det her, som det ser ud.
Jens Meilvang (LA), 2023-10-11:
For Liberal Alliance er det utrolig vigtigt, at Københavns Lufthavn har de bedste rammer for vækst og udvikling.
Ud over at være en af Danmarks største arbejdspladser er det også et utrolig vigtigt aktiv for vores borgere og erhvervsliv.
Med lovforslaget giver vi Københavns Lufthavn mulighed for at udnytte dens arealer bedre, og det giver rigtig god mening for at sikre lufthavnens konkurrenceevne og udviklingsmuligheder.
Derfor stemmer Liberal Alliance ja til lovforslaget.
Kenneth Fredslund Petersen (DD), 2023-10-11:
Tak for ordet.
Der er blevet sagt rigtig meget af det, jeg har skrevet her, men jeg vælger lige at køre det igennem i respekt for budskabet.
I dag behandler vi L 19, som skal skærpe muligheden for en fornuftig arealanvendelse i Københavns Lufthavn.
Københavns Lufthavn er i en situation, hvor flyene i dag er blevet længere og bredere, samtidig med at de heldigvis også bliver mere klimavenlige, og det bevirker, at den plads, der i dag er til rådighed, gør det svært at håndtere dem.
Derfor giver det også god mening, at Københavns Lufthavn får en øget fleksibilitet i forhold til de løbende tilpasninger, udviklingen nødvendiggør.
Desuden vil ændringen af tværbanen lukke for flyvninger til og fra lufthavnen fra nordvest, hvilket vil betyde, at flere byområder vil opleve et markant fald i flyvninger over dem.
Ved at ændre tværbanen vil Københavns Lufthavn således også kunne udvide terminalen fra det nuværende udgangspunkt og derved bevare en sammenhængende terminal til glæde for de mange millioner besøgende hvert år.
Danmarksdemokraterne støtter, at den nugældende lov om udbygning af Københavns Lufthavn i Kastrup ophæves og erstattes med denne lov om rammerne for arealanvendelse i Københavns Lufthavn.
Tak for ordet.
Sofie Lippert (SF), 2023-10-11:
Tak for ordet.
Det her er et lovforslag om rammerne for arealanvendelsen i Københavns Lufthavn.
Læser man det 189 sider lange høringsnotat, kan man blive rigtig klog på, hvad det her ikke er et lovforslag om.
Der er rigtig mange ting, der ifølge høringsnotatet ikke reguleres i det her lovforslag, og det har høringsnotatet jo sådan set ret i.
Alligevel har 174 borgere og grundejerforeninger m.m. sendt bekymringer ind som høringssvar.
De bekymrer sig om, hvad konsekvenserne er af det pågældende lovforslag, og bekymrer sig om, hvilken proces det pågældende lovforslag er en del af.
For lovforslaget kommer som reaktion på en stigning i aktivitet i Københavns Lufthavn.
Behovet for at ændre rammerne kommer af, at der er mere aktivitet i form af flyvninger til og fra Kastrup Lufthavn.
For os i SF at se
resulterer den øgede aktivitet også i et behov for øget regulering – øget regulering på klimaområdet, øget regulering af støj og øget regulering af partikelforurening.
Så på trods af at dette lovforslag måske er nødvendigt i forlængelse af den øgede aktivitet, mener vi i SF også, at andre tiltag er nødvendige, og kan umiddelbart ikke støtte dette forslag, medmindre der tilsvarende kommer tiltag inden for bekæmpelse af forurening, støj og øget belastning af vores klima.
Tak for ordet.
Peter Have (M), 2023-10-11:
Tak for det, formand.
Formålet med det her lovforslag er at udmønte dele af den politiske aftale »Gode rammer for udvikling af Københavns Lufthavn«, som Moderaterne valgte at træde ind i efter sidste valg.
Med aftalen understreges lufthavnens vitale betydning for forbindelser både internationalt og nationalt, og at det er vigtigt, at den bliver ved med at have den afgørende betydning.
Ønsket med lovforslaget er at give lufthavnen gode muligheder for udvikling ved bl.a. at give den bedre muligheder for at udnytte arealet fleksibelt, således at det sikres, at Københavns Lufthavn forbliver konkurrencedygtig og attraktiv, hvor der er en økonomi til at investere i den grønne omstilling, således at Kastrup Lufthavn kan tiltrække de nyeste og mest miljøvenlige fly i fremtiden.
I Moderaterne er vi positivt stemt over for lovforslaget, og vi støtter det naturligvis.
Peter Juel-Jensen (V), 2023-10-11:
Tak for det, formand.
Kære venner, jeg tror, at selv om jeg prøvede, ville jeg nok ikke kunne fortælle noget nyt, som den tidligere ordfører ikke allerede har præsenteret fra Folketingets talerstol.
Jeg hæfter mig blot ved, at det her er en aftale, som blev indgået tilbage i 2021, og Venstre står selvfølgelig ved de aftaler, vi indgår.
Og så er der alt det gode, som den tidligere ordfører har nævnt.
Venstre støtter forslaget.
Kim Edberg Andersen (NB), 2023-10-11:
Det er helt nyt for mig at være på talerstolen.
Der var en hel dag i går, hvor jeg ikke var her.
Jeg var lige ved at få abstinenser.
I Nye Borgerlige støtter vi altid gode lovforslag, og det her er et godt lovforslag, så det støtter vi selvfølgelig.
Det var faktisk den tale, jeg ville holde, men der kommer lige et lille aber dabei.
For Enhedslisten var ude at sige, at vi ikke skulle lave større lufthavne, for så flyver folk mere, og der bliver jeg bare nødt til at sige, at jeg tror, man laver større lufthavne, fordi folk har lyst til at flyve mere.
Det er ikke flyene, der gør det.
De kommer altså først, bliver jeg nødt til at sige til Enhedslisten, hvis der er behov for dem, fordi mennesker gerne vil flyve.
Og selvfølgelig skal vi flyve.
Vi skal jo ikke bestemme herindefra, om folk skal ud at rejse eller ej.
Men om det nuværende lovforslag kan vi bare sige, at Nye Borgerlige naturligvis støtter lovforslaget.
Lars Boje Mathiesen (UFG), 2023-10-11:
Tak for det.
Man udvider ikke selve arealet, men man forsøger at bruge det areal, man har, mere effektivt.
Det kan man selvfølgelig kun støtte, og derfor støtter jeg også lovforslaget, som det ligger her.
Kim Edberg Andersen (NB), 2023-10-11:
Igen skulle det være sådan en meget ligetil ordførertale, og så siger Alternativet, at de støtter forslaget, og så bliver jeg simpelt hen altid noget nervøs, og så skal jeg lige genoverveje.
Men Nye Borgerlige støtter forslaget.
Christina Olumeko (ALT), 2023-10-11:
Vi behandler efterhånden så mange lovforslag i Folketinget, at mange lovforslag bliver samlet til bunker af enkeltvise behandlinger, også selv om lovforslagene ikke har det store med hinanden at gøre, ligesom det her lovforslag.
Samtidig kan Alternativet og Radikale Venstre bakke op om, at Trafikstyrelsen med lovforslaget kan overlade opgaver vedrørende tilrettelæggelse og afholdelse af prøver til en privat aktør.
Her mener vi, det naturligvis er vigtigt, at Trafikstyrelsens nye opgave med at skulle vurdere, om en ansøger lever op til udpegningskravene, samt tilsyn med efterlevelse af delegationen ikke bliver for administrativt tung.
Til sidst kan Alternativet og Radikale Venstre også støtte udvidelsen af ansvarsområdet for Havarikommissionen, så undersøgelsesområdet også dækker ultralette flyfartøjer.
Jette Gottlieb (EL), 2023-10-11:
Altså, det her er jo et lovforslag, som vi behandler, med fire punkter, der er fuldstændig uafhængige af hinanden, og jeg har det mest sådan, at det er et teknisk forslag.
Men jeg har lige noget i forhold til det med, at man fremover kun kan kommunikere via digitale løsninger.
Jeg synes ikke, det er så enkelt.
Så er der spørgsmålet om Havarikommissionen.
Jeg synes, det er godt at få præciseret, at Havarikommissionen er en uafhængig størrelse, og at der ikke ligger nogen mulighed for instruksbeføjelser til at fastsætte det.
Men det betyder vel også, at Havarikommissionen så kan iværksætte undersøgelser på egen hånd, f.eks. undersøgelser af fritflyvende banelys og sådan nogle ting, og at de i givet fald vil kunne komme med indberetninger vedrørende sådan nogle spørgsmål.
Og hvis det er tilfældet, mener jeg, at lovforslaget generelt mest er af teknisk art og noget, som jeg kan se at vi kan tilslutte os.
Niels Flemming Hansen (KF), 2023-10-11:
Mange tak for det, formand.
Endelig sker der en ensartning af reglerne i Danmark, så vi kommer på omgangshøjde med EU.
Det støtter vi naturligvis op om.
Samtidig glæder vi os jo over, at der nu bliver adgang til flere private operatører på markedet.
Det synes vi er godt.
Vi har en enkelt bekymring, som vi gerne vil adressere over for ministeren og høre ministerens kommentar til.
Det er jo den her udfordring med, at vi i dag laver det her i forhold til havari, og der tager vi de ultralette fartøjer med.
Men Havarikommissionen er jo finansieret af safetyafgifterne, som er finansieret af passagertrafikken, og man kan bare spørge ind til rimeligheden i det og sige: Er det passagertrafikken, der så skal betale for resten?
Det har jeg i hvert fald nogle spørgsmål til, når vi kommer i gang med behandlingen, men som udgangspunkt er vi positive over for lovforslaget.
Det er klart.
Jens Meilvang (LA), 2023-10-11:
For ikke bare at stå og oplæse lovforslaget og/eller gentage nogle af talerne fra de ordførere, der har været på før mig, kan jeg sige det meget kort: Liberal Alliance støtter lovforslaget.
Kenneth Fredslund Petersen (DD), 2023-10-11:
Tak, formand.
Det væsentligste ved lov om ændring af lov om luftfart er for Danmarksdemokraterne, at det pålægger Havarikommissionen at undersøge ulykker med de ultralette luftfartøjer.
Det vil have en samfundsgavnlig effekt, at lovgivningen på området bliver opdateret i overensstemmelse med EU-retten, og at Havarikommissionens undersøgelsespligt udvides til at omfatte alle havarier, hvor der opstår fatal eller alvorlig tilskadekomst, herunder havarier med de ultralette og lette sportsfly.
Med dette forslag kan opgaver, der ikke har betydning for luftfartssikkerhedsniveauet, desuden overdrages til private, og det kan f.eks. være undervisning og prøver for opnåelse af dronecertifikater.
Alt i alt er det et ganske fornuftigt luftforslag – nej, lovforslag.
Danmarksdemokraterne støtter forslaget.
Sofie Lippert (SF), 2023-10-11:
Som allerede grundigt beskrevet er det her jo et fint bunkelovforslag om noget EU-ret, noget nutidighed og noget ensartethed.
Og helt grundlæggende har vi i SF ikke andre kommentarer til det, end at det lyder fornuftigt, og at vi støtter forslaget.
Peter Have (M), 2023-10-11:
Tak for det, formand.
Som mine gode kollegaer allerede har stået heroppe og sagt, er det ikke med det her lovforslag, at vi forandrer verden.
Det er først og fremmest en række formaliteter og en opdatering af lov om luftfart, der er formålet med lovforslaget, så det sikres, at vi har tidssvarende og hensigtsmæssige regler.
Derudover har det naturligvis været vigtigt for Moderaterne, at vi overholder forventningerne fra EU, og derfor er vi glade for, at luftfartsloven opdateres, således at ordlyden fremadrettet vil være i overensstemmelse med EU-retten.
Moderaterne støtter naturligvis op om forslaget.
Peter Juel-Jensen (V), 2023-10-11:
Men forslaget omfatter også muligheden for, at visse opgaver på droneområdet kan lægges ud til private organisationer og virksomheder.
Alt i alt er det et forslag, der gør luftrummet mere tilgængeligt, hvis man til stadighed overholder alle spillereglerne.
Venstre støtter forslaget.
Peter Kofod (DF), 2023-10-11:
Tak for det.
Nu er det ligesom mig, der har ordet, minister.
Er det ikke træls, minister, er det ikke træls at kæmpe sig hele vejen til regeringsmagten og blive kulturminister af dronningens nåde, og så sidder der en bureaukrat dernede, der skal forholde sig til, om det, et flertal i Folketinget beslutter på kulturområdet, på medieområdet, holder sig inden for eller uden for stregen?
Jeg synes, det er for slapt, og jeg synes, de bør sige fra.
Jakob Engel-Schmidt (M), 2023-10-11:
Det er jo en fuldstændig legitim holdning for hr. Peter Kofod.
Jeg synes nemlig, det er herligt at tale om indholdet i lovforslaget og lidt mindre om den semantik, jeg kan forstå jeg ifølge Nye Borgerlige har forbrudt mig imod.
Det var ingenlunde meningen.
Tværtimod handler det her jo netop om vores ønske om at fordele mediestøtten fra nationale medier til flere lokale og regionale medier, modernisere mediestøtten og oprette en pulje for publicistiske magasiner.
Den her sag var jo aldrig blevet EU-relevant, hvis ikke to meget store mediehuse, som jeg nu vil undlade at nævne ved navns nævnelse, og en gruppe medier, der går under betegnelsen Nye Medier, havde skrevet til Europa-Kommissionen.
Mit bedste bud er, at der ikke er nogen af de refererede EU-embedsfolk, der ønsker at gå ind i en debat om den danske medielovgivning.
Det har EU ingen tradition for.
Og det kan nævnes, at vi faktisk er ved at implementere den nye European Media Freedom Act, som heldigvis blev tilpasset således, at den bevarer det nuværende velkendte danske mediesystem.
Peter Juel-Jensen (V), 2023-10-11:
Tak for det, formand.
Ja, så skete det.
Det er jo anden gang i dag, hvor jeg skal rose min socialdemokratiske kollega.
Jeg vil gerne garantere, at det ikke kommer til at ske mere i dag.
Ordføreren for Socialdemokratiet har redegjort godt for, hvad forslaget indeholder.
Vi gør tingene mindre bureaukratiske, vi gør dem mere effektive, således at man også har mulighed for at gøre feltet bredere for dem, der nu skal udbyde de uddannelser her.
Alt i alt er det et utrolig godt forslag, som der er blevet redegjort godt for.
Jeg har ikke mere at tilføje.
Rasmus Stoklund (S), 2023-10-11:
Siden 2009 har vi haft en særlig ordning, hvor uddannelseselementer i offentlig lederuddannelse på diplomniveau er meritgivende i forhold til diplomuddannelsen i ledelse, der er en offentligt godkendt uddannelse i videreuddannelsessystemet for voksne.
Den offentlige lederuddannelse på diplomniveau er en praksisnær og formel lederuddannelse, som vi med dette lovforslag understøtter.
Vi vil med lovforslaget styrke ordningen.
Det gør vi ved at afbureaukratisere den og løfte kvaliteten af certificeringen.
Med lovforslaget bliver det muligt for udbyderne at søge om at få certificeret en hel offentlig lederuddannelse på diplomniveau.
I dag skal der søges om certificering af de enkelte moduler, der indgår i uddannelsen.
Den nye ordning medfører også lavere gebyrer og en lettere ansøgningsproces for udbyderne.
På den baggrund støtter Socialdemokratiet forslaget.
Christina Egelund (M), 2023-10-11:
Tak for det, og først og fremmest tak til næsten alle Folketingets partier og hr. Lars Boje Mathiesen for at bakke op om lovforslaget.
Jeg er selvfølgelig glad for, at det er et næsten samlet Folketing, der står bag det.
Jeg noterer mig, at Alternativet stemmer gult til lovforslaget.
Jeg synes, at der blev sagt mange kloge ting undervejs i de indlæg, der har været.
Jeg tilslutter mig det håb, som blev udtrykt både fra Venstres, SF's og LA's ordfører, om, at den her bemyndigelse meget hurtigt måtte blive uaktuel.
Det tror jeg er et håb, som hele Folketinget deler, uanset hvordan man ser på så mange andre ting.
Så deler jeg også den generelle glæde, som blev udtrykt af både Danmarksdemokraternes og Radikale Venstres ordfører.
Det er i det hele taget godt og en stor glæde for danske statsborgere, at udgangspunktet er, at man har mulighed for at rejse ud i verden og uddanne sig og dygtiggøre sig.
Så kan jeg sige allerede nu, at jeg ikke er indstillet på at støtte et ændringsforslag, måtte det blive fremsat af Dansk Folkeparti, gående på en generel inddragelse af Tyrkiet i det her lovforslag.
Det er jeg ikke.
Det her skal ikke ændre på det generelle udgangspunkt, nemlig at danske statsborgere har mulighed for – enten som led i en uddannelse, man tager i Danmark, eller som en hel uddannelse, man tager i et andet land – for en stund at rejse ud i verden og dygtiggøre sig.
Det tror jeg at vi samlet set som vidensamfund også står stærkere ved, og derfor har det her lovforslag jo også karakter af noget midlertidigt, så længe der pågår en krig i Ukraine.
Lars Boje Mathiesen (UFG), 2023-10-11:
Man må nok sige, at det mildest talt er et symbolsk forslag, i og med at der var tale om én studerende sidste gang, og sådan er det måske nok stadig væk.
Derudover kan det være fint at gøre det.
Det er lidt ironisk, at vi, samtidig med at Danmark gennem EU og EU stadig væk køber store mængder af gas fra Rusland og derved støtter det russiske regime – og det gør man stadig væk fremadrettet – slår hårdt ned på det med su'en, altså de 35.000 kr., som den person kan tage med derover.
Derfor kan det alligevel være et fint og godt statement, og vi skal selvfølgelig ikke støtte de nationer, og derfor kommer jeg til at stemme for det her lovforslag.
Dog vil jeg også sige, at jeg synes, vi skal kigge på, hvad det er for nogle regimer rundtom i verden, vi støtter, og hvordan vi støtter dem.
Jeg undrer mig ligesom andre over, at vi kan støtte en imamuddannelse i Tyrkiet, og jeg vil gerne have lov til at citere, hvad den imamuddannelse går ud på: »… at studerende udstyres med islams religiøse og moralske værdier, – at hovedmissionen for universitetets teologiske fakultet er at opdrage dydige religiøse embedsmænd, lærere, forskere og akademiske personale, der kan lære religionen fra den originale kilder og berige deres intellektuelle sind med de autentiske kilder, der tilbydes af islamisk tradition ...«
Ja, værsgo at tygge på den.
Det er så, hvad danske skattekroner åbenbart godt kan gå til.
Vi har lige set det klareste og seneste eksempel på, at fanatiske militante islamister med Koranen på bagsædet i deres pickuptruck kører ind i et andet land og dræber civile unge, spædbørn og ældre, alt sammen i islams flotte navn.
Her siger det danske Folketing i hvert fald indtil videre: Lad os da støtte uddannelser i det i Tyrkiet.
Det er en lille skandale oven i den store, der foregår ude i verden.
Kim Edberg Andersen (NB), 2023-10-11:
Tak for det, formand.
Et eller andet sted er det jo dejligt at sidde hernede og være en af de sidste – nu kommer Lars Boje Mathiesen så på, men jeg plejer at være den sidste på talerstolen – og ligesom høre alle de her positive tilkendegivelser om, at vi naturligvis ikke skal sende su af sted til lande, som dybest set invaderer andre lande eller støtter op om magter, der invaderer andre lande, for vi skal jo lige huske, at Belarus er med i det her lovforslag.
Så nævnte min kollega fra Dansk Folkeparti selvfølgelig, at man kan få su til en imamuddannelse i Tyrkiet.
Jeg er en godtroende nordjyde
, så når vi nu finder ud af, at forskellige lande i Mellemøsten viser sig at støtte op om Hamas' angreb på Israel, så har jeg en forventning om, at der helt sikkert kommer et nyt lovforslag – for det kan godt være, at vi ikke får dem med i det her lovforslag – fordi f.eks. Syrien eller Iran eller Tyrkiet, det er jo ikke fakta endnu, muligvis går ud og udtaler sig positivt om den her terrorbevægelse, som har angrebet uskyldige i Israel.
Så vil jeg vide – og det er dejligt – når jeg kigger ud over Folketingets partier, at fra venstre til højre kommer vi til at bakke op om, at man naturligvis heller ikke kan få su med til sin imamuddannelse i et land, som støtter op om en terrororganisation eller et andet land, der invaderer en suveræn magt.
Så det er et eller andet sted med stor glæde, at jeg selvfølgelig støtter op om det lovforslag, vi behandler i dag, for det giver jo ikke mening, at vi kan sende su af sted til nogle, der ikke forstår at respektere andre landes suverænitet.
Jeg kan muligvis også godt blive overtalt til at lave et beslutningsforslag selv, lige så snart jeg begynder at se nyhederne fra de mellemøstlige lande bakke op om det, der sker mellem Israel og Hamas lige nu.
Så kunne det godt være, at der kom et beslutningsforslag, som jeg selvfølgelig ved – jeg kan jo også tælle – at der kommer til at være et bragende flertal for at støtte op om til den tid.
Nye Borgerlige støtter med stor glæde op om det her lovforslag, og jeg håber da selvfølgelig også, at jeg, hvis det bliver nødvendigt at komme med et beslutningsforslag, kan få den samme opbakning fra salen, som vi ser i dag.
Christina Olumeko (ALT), 2023-10-11:
Tak for ordet.
I dag diskuterer vi, om uddannelses- og forskningsministerens midlertidige bemyndigelse til at fastsætte regler for, om uddannelser i visse lande ikke kan su-godkendes, skal forlænges.
Alternativet var, da vi i første omgang behandlede lovforslaget for et år siden, ikke tilhængere af, at uddannelsespolitik blev blandet sammen med udenrigspolitik, men samtidig forstår og anerkender vi også regeringens ambition om at sende et signal tydeligt videre til Rusland og Belarus om, at den form for aggression mod et andet land medfører isolation i det internationale samfund.
Alternativet vil på nuværende tidspunkt fastholde vores daværende position, som var at stemme hverken for eller imod forslaget.
Tak for ordet.
Alex Ahrendtsen (DF), 2023-10-11:
Tak, formand.
Dette lovforslag er ikke kun et spørgsmål om økonomi eller uddannelsespolitik.
Vi kan ikke tillade, at vores skattepenge går til at støtte uddannelser i lande, der aktivt underminerer vore værdier og truer vores sikkerhed.
Så vidt, så godt.
Derfor ville det også være godt, at vi fik gjort op med den der særstilling på su-området, som Tyrkiet bl.a. har på grund af en gammel aftale fra 1967.
Mit spørgsmål til ministeren er, om hun vil være indstillet på, at vi tilretter lovforslaget, og om regeringen vil stemme ja til et eventuelt ændringsforslag fra Dansk Folkeparti desangående.
Men vi støtter selvfølgelig lovforslaget, som det er.
Katrine Robsøe (RV), 2023-10-11:
Tak for ordet.
I Radikale Venstre anser vi det som en enorm værdi, vi har i Danmark, at de danske unge har gode muligheder for at rejse ud i verden, få ny viden og nye erfaringer og kunne tage dem med hjem.
Det giver noget for det enkelte menneske og for hele vores samfund.
Men det kan naturligvis ikke i den nuværende situation være til hverken Hviderusland eller Rusland, og derfor er der heller ingen tvivl om, at Radikale Venstre naturligvis støtter lovforslaget.
Tak for ordet.
Anne Hegelund (EL), 2023-10-11:
I Enhedslisten støtter vi også forslaget, fordi der selvfølgelig ikke skal gå skattekroner til en besættelsesmagt, heller ikke hvis det er via studerendes su.
Sandra Elisabeth Skalvig (LA), 2023-10-11:
Tak for ordet.
Dette lovforslag har til formål at forlænge uddannelses- og forskningsministerens midlertidige bemyndigelse til at fastsætte regler om, at hele uddannelser i visse lande ikke kan godkendes til su, dette som følge af Ruslands invasion af Ukraine.
Det foreslås i lovforslaget, at bemyndigelsen forlænges med 3 år, så den ophæves i 2027.
Krigen i Ukraine er, som alle her i salen er bekendt med, desværre stadig i gang; Rusland bomber fortsat ukrainske byer og fortsætter med at begå forfærdelige overgreb på civilbefolkningen.
Liberal Alliance støtter naturligvis lovforslaget.
Derudover skulle jeg hilse fra Det Konservative Folkeparti og sige, at de også støtter forslaget.
Tak for ordet.